ডেনমার্কে ইসলাম
ডেনমার্কে ইসলাম একটি বৃহত্তম সংখ্যালঘু ধর্ম। ডেনিশ গবেষক ব্রায়ান আরলি জ্যাকবসনের গবেষণা মতে, ২০২০ সালে ডেনমার্কে প্রায় ২,৫৬,০০০ মুসলিম ছিলেন, যা মোট জনসংখ্যার ৪.৪%। ২০১৭ সালের পিউ রিসার্চ সেন্টার তথ্যমতে ডেনমার্কে ৩১৩,৭১৩ জন মুসলমান বসবাস করেন, যা ডেনমার্কের মোট জনসংখ্যার ৫.৪%.। গত কয়েক দশক ধরে সেখানে মুসলিমদের সংখ্যা বাড়ছে। ১৯৮০ সালে সেখানে প্রায় ৩০,০০০ মুসলমান বসবাস করত, যা ডেনমার্কের মোট জনসংখ্যার ০.৬% ছিল। ডেনমার্কের বেশিরভাগ মুসলমান সুন্নি, তবে সেখানে উল্লেখযোগ্য শিয়া সংখ্যালঘু রয়েছে। ১৯৭০ এর দশকে তুরস্ক, পাকিস্তান, মরক্কো, প্রাক্তন যুগোস্লাভিয়া থেকে মুসলিমরা কাজের সন্ধানে ডেনমার্কে আসেন। ১৯৮০ ও ৯০ এর দশকে আসা বেশিরভাগ মুসলিম ইরান, ইরাক, সোমালিয়া ও বসনিয়া থেকে শরণার্থী হিসেবে আশ্রয় প্রার্থী ছিল। এছাড়া কিছু জাতিগত দিনেমার ইসলাম গ্রহণ করেছেন। ২০১৭ সালে প্রায় ৩,৮০০ ড্যানিশ ইসলাম ধর্ম গ্রহণ করেন।